Drengen gik på fortovet, da han blev ramt af en bil

En 14-årig dreng slap med en alvorlig forskrækkelse og nogle knubs, da han omkring klokken 20 i går aftes blev påkørt af en bil.

Drengen kom gående på fortovet ved Apollon biografen i Struer, da en bil drejede direkte op i ham og ramte ham i venstre side, så han endte på kølerhjelmen.

- Det er en bevidst påkørsel, fortæller Peder Christensen fra lokalpolitiet i Holstebro.

Da drengen lå på kølerhjelmen, gik bilisten ud af bilen og tog fat i ham. Her fik han en lussing, inden han skyndte sig væk.

Kastede med sne

Gerningsmanden og den 14-årige dreng kendte ikke hinanden, men gerningsmanden har fortalt politiet, at han mente, at drengen kastede med sne mod bilen.

- Men derfor må han jo aldrig køre ham ned eller slå ham, siger Peder Christensen.

Ved hjælp af drengens signalement fandt man frem til føreren af bilen, en 35-årig mand fra Struer, der nu er sigtet for grov vold.